
  Olyan szeretet lángol bennem, amit aligha tudsz elképzelni, és olyan harag, amit el sem hinnél. Ha az egyiket nem tudom kielégíteni, alávetem magam a másiknak.


  


  Mary Shelley


  Ezért mozdulatlan vagyok, és hallgatok, mert ha kinyitom a számat, talán soha többé nem hagyom abba az üvöltést.


  


  Franz Kafka

  ELSŐ FEJEZET


  Elhajtó autók csendes moraja hallatszik a távolból, arra emlékeztet, hogy az élet megy tovább ennek a háznak a falain kívül. Egy ideig semmit nem hallani, csak az elektromos eszközök állhatatos duruzsolását, ám ekkor a hűtőszekrény hirtelen gépiesen felszisszen, és valami mozdulatra leszek figyelmes; ahogy Nazeera közelebb húzza magához a kávéscsészéjét, a kerámia karcos hangot hallat a faasztalon. Winston felnyög, és a karjára fekteti a homlokát. Egy szék felnyikordul, ahogy valaki fészkelődik a helyén, és egy személyi hívó megrezzen Kenji zsebében. Kenji szürcsölve belekortyol a kávéjába, majd túl hangosan leteszi a csészét.


  Valakinek megkordul a gyomra.


  Én kimeredek az ablakon, nézem, ahogyan a széltől változik a fény a falevelek között. Egy mókus két lábra egyenesedve áll az egyik ágon, úgy bámul, mintha meg akarna támadni. Talán azért, mert tudja, hogy én veszítenék. Abban sem vagyok biztos, hogy képes lennék felemelni a karomat. Arra sem emlékszem, mennyi az idő.


  Reggel van.


  Ennyi biztos.


  Lassan pislogok egyet. A nap textúrája zselatinszerű, sűrű, de alaktalan. A meleg kávéscsészémre simítom a tenyeremet, de a koffein nem elég erős ahhoz, hogy megnyerje nekem ezt a csatát; a kávé inkább csak vigasz, mint gyógyír. Az asztalra támasztom a könyökömet, de az egyik megadja magát, és kis híján behúzok egyet magamnak. Majdnem felborítom a kávét.


  Ettől egy kicsit megelevenedik a szoba.


  – Rendben – szólal meg Kenji. A falat bámulja. – Ki akar először zuhanyozni?


  Winston felemeli a fejét, olyan, mint egy teknős, ami a nyakát nyújtogatja. Nincs rajta a szemüvege. Számtalanszor megkérdezte már, hogy nem látta-e valaki a szemüvegét, de nem tudtam elegendő erőt meríteni ahhoz, hogy elmondjam, beszorult a széktámlámba, és böki a hátamat. Az is lehet, hogy már rajta ülök.


  Senki sem válaszol Kenji kérdésére.


  A kis csapatunk Kenji és Winston házában aludt az éjjel, különféle kifacsart testhelyzetekben zuhantunk álomba a padlón és a kanapékon. Winston arcán még mindig látni lehet a szövet dühödt, absztrakt lenyomatát. Kenji haja az egyik oldalra lapul. Ki tudja, én hogy festek. Nem emlékszem, mikor aludtam el. Arra sem emlékszem, hogy kávét főztem.


  A homlokomat ráncolva belebámulok a csészémbe.


  Nem főztem ma reggel kávét. Bizonyára másvalaki lehetett. Most, hogy jobban belegondolok, arra sem emlékszem, ki adta ezt a csészét a kezembe.


  Újra megpróbálom megtámasztani az államat, de a könyököm másodsor is cserben hagy, ezúttal beleverem az asztal szélébe. A fájdalom felsugárzik az egész karomon, és ingerülten hátradőlök a széken.


  – Aú! – szólok csak, hogy valami történjen.


  Három szempár rebben felém.


  Valójában senki sem alszik napok óta. A város még mindig a káosz és az újjáépítés átmeneti állapotában van. Még soha nem volt részünk ilyen mértékű támadásban, legalábbis a Regeneráció bukása óta. Ha egyszerűen akarok fogalmazni, voltak rossz napjaink – a fenébe is, voltak sötétebb napjaink, amikor több embert veszítettünk –, de van valami ebben a támadásban, ami másnak tűnik, mint az eddigiek. És nem csak a halálos áldozatok száma vagy a strukturális károk tekintetében.


  Az árulások miatt.


  Becsempészett fegyverek. Meghackelt központi kommunikáció. Megbízható katonákról derült ki, hogy beépített ügynökök. Azt hittük, hogy a külső ellenségtől érkeznek a csapások, de kiderült, hogy a legsúlyosabb sérüléseinket belülről szenvedtük. Csak most kezdjük el felfogni, milyen mértékű kémhálózat szövi át a teljes társadalmunkat, és ez fájdalmas felismerés.


  Belekortyolok a langymeleg kávéba, de valójában nem érzem az ízét. Megint megrezzen egy személyi hívó, és fojtott beszélgetésfoszlányok szűrődnek be az utcáról, majd lassan elhalnak, ahogy a járókelők odébbállnak.


  – Jó – szólal meg újra Kenji. – Akkor én zuhanyozom először. – Eltolja magától a kávéscsészét, majd a feje hangos puffanással az asztalra csapódik, és lecsukódik a szeme.


  Felsóhajtok, és hátradőlök a székemen.


  A felkelés után még olyan tapasztalatlanok voltunk. Én még gyerek voltam, alig tizenegy éves – de nem emlékszem rá, hogy valaha is lett volna olyan időszak az életemben, amikor valóban fiatalnak éreztem magam. Már akkor is nyilvánvaló volt a számomra, hogy nyalogatjuk a sebeinket, igyekszünk új nemzetként megvetni a lábunkat. Akkoriban senki sem sejtette, mi zajlik a Bárka-szigeten; nem merült fel bennünk, hogy aggódnunk kellene, hogy az ellenségünk esetleg még mindig aktív. Azt hittük, megfosztottuk a rendszert az agyától – vagy legalábbis levágtuk a fejét. Nem tudhattuk, hogy ilyen szintig fel vannak készülve a kudarcra, és a mérgező gyökereik ilyen mélyen behálózzák az egész földet.


  Csak annyit tudtunk biztosan, hogy a Regeneráció minden lehetséges módon aláássa a fejlődésünket.


  – Nem látta valaki a szemüvegemet? – kérdezi Winston vagy tizedszer; csak fojtottan hallani a hangját, ahogy a karjába beszél. Néhány centiméterre felemeli a fejét, és résnyire kinyitja a szemét. – Valaki?


  Rásandítok, és megpróbálom felmérni, mennyi energiát emésztene fel, hogy hátranyúljak a székembe akadt szemüvegért. Hozzá kell számolnom azt az erőfeszítést is, hogy felálljak, és odaadjam neki.


  Túl sok.


  Hirtelen megrezzen a zsebemben a személyi hívóm, megijeszt, és egy pillanatra kizökkenek a kábulatból.


  Nem veszek róla tudomást.


  Már hónapokkal ezelőtt sejtettem, hogy valami nagyon sötét dolog közeledik felénk, miután az a gyanús gázrobbanás történt az egyik helyi általános iskolában. Több mint száz gyerek meghalt; ez volt a közelmúltbéli történelmünk egyik legrémesebb tragédiája, és a rejtett hadviselés olyan kiterjedtségére hívta fel a figyelmet, amit eddig még nem tapasztaltunk.


  Úgy hatott, mint egy figyelmeztető lövés.


  Hátravetem a fejemet, és becsukom a szememet. A személyi hívóm újra megrezzen. Aztán még kétszer.


  Az általános iskolai mészárlás volt az, ami végül megtört. Akkor határoztam el, hogy el kell jutnom a Bárka-szigetre. Meg kellett tennem, amit Warner nem volt hajlandó. Be kellett lesnem a színfalak mögé, információt gyűjteni, megnézni az ellenséget a saját szememmel, és nem hagyhattam, hogy bárki megállítson. A Regeneráció meggyilkolta a legkiszolgáltatottabbakat nyílt színen, mindenféle provokáció nélkül, és a csendes üzenet rémisztő volt: eljönnek értünk, mindannyiunkért, és ez nem lesz méltányos küzdelem.


  Meghoztam a magam döntését.


  Mindkét kezemmel végigsimítok az arcomon, leküzdöm az önutálat hullámát, miközben sajogni kezd a bordám táján. Mert amikor a Bárka-szigetre gondolok, eszembe jut Rosabelle, márpedig ebben a pillanatban nem emlékezhetek Rosabelle-re.


  Basszus.


  Az utóbbi időben kiválóan sikerült tagadásban élnem, de az erőfeszítéseim napról napra veszítenek a hatékonyságukból. Minél jobban igyekszem figyelmen kívül hagyni ezt a bizonytalanságot magamban, annál inkább elveszítem az irányítást. Ez a szarság kezd fizikai tüneteket ölteni, hatalmába kerít a szorongás, amit képtelen vagyok kiebrudalni a testemből. Mégis, úgy tűnik, nem számít, mennyire romlik a helyzet; nem vagyok kész arra, hogy Rosabelle-re gondoljak. Lehet, hogy olyan érzés, mintha letépnék a húst a csontjaimról, de képtelen vagyok arra gondolni, hol lehet; mit csinál; kivel van.


  Képtelen vagyok rá.


  A személyi hívóm ötödször is megrezzen, a hang mintha felrobbanna a mellkasomban. Visszafojtom a lélegzetemet, hálás vagyok, hogy eltereli a figyelmemet, de a hatodik rezzenés már mindenkit érint. Nazeera elhúzza a száját, Winston bemutat, és Kenji anélkül, hogy tisztázná, miről van szó, annyit motyog maga elé, hogy „az égre esküszöm, tesó…”


  Lassan kifújom a levegőt.


  Már ahhoz is minden erőmet össze kell szednem, hogy elővegyem a készüléket a zsebemből. Fáradtnak és kiszipolyozottnak érzem magam, csak forgatom a kezemben az eszközt, majd egy újabb megnyugtató lélegzetvétel után végül sikerül rápillantanom az üzenetekre.


  Teljes zűrzavarral szembesülök.


  Magamba roskadok, a testem elernyed. Nem értem, amit látok. Ezek az üzenetek ismeretlen számokról érkeztek.


  


  Ez igazi?


  Helló?


  JÓSÁGOS ÉG, HELLÓ?????


  Szia!


  Jamest keresem.


  Ez James száma?


  


  Olyan hevesen ráncolom a homlokomat, hogy majdnem újra elalszom.


  – Ki az? – kérdezi Nazeera. – Warner?


  Amikor felnézek, azt látom, hogy a kávéscsészéje szélén egyensúlyoz az állával, és riadtan elkerekedik a szemem. Éppen figyelmeztetni akarom, hogy ennek nem lesz jó vége, amikor elveszíti a gravitációval folytatott versenyt; a csésze megbillen, felborul, és beteríti az arcát langymeleg kávéval. Winston, aki túl fáradt ahhoz, hogy őszintén felnevessen, rekedten krákog egyet.


  Kenji tarkón legyinti.


  – Aú! – panaszolja Winston.


  Nazeera felnyög, ahogy felállítja az eldőlt csészét, aztán nyafogva a nedves állához emeli a kezét. Úgy mered a kiömlött kávéra, mintha ez lett volna az utolsó csepp a pohárban, ami végül elvette minden életkedvét.


  Kenji szó nélkül odanyújt neki egy marék szalvétát.


  – Köszönöm – suttogja Nazeera elborzadva.


  Kenji feszülten biccent, de észreveszem, hogy nem néz rá. Kis híján forgatni kezdem a szememet.


  Ám ehelyett vetek egy utolsó pillantást a fura üzenetekre, majd leteszem az asztalra a személyi hívót. Meghozom azt a végleges döntést, hogy a továbbiakban sem foglalkozom a problémáimmal, amíg az agyam nem kapcsol vissza működőképes üzemmódba.


  Kicsit erősebben szorítom a csészémet, amíg Nazeera összetakarítja a koszt, aztán visszafordulok az ablakhoz. Igyekszem újra összpontosítani, de az a szemét mókus még mindig bámul – még mindig ki akar hívni egy küzdelemre, amiről pontosan tudja, hogy elveszítem. Csak annyira telik tőlem, hogy bemutassak neki, mire a mókus összerezzen, kihúzza magát, és a farka dühösen megrándul. Fojtott, csipogó hangot hallat, és egy pillanatra meg mernék esküdni rá, hogy kék villanás fut át a gombszemén, de tudom, hogy csak a kimerült elmém játszadozik velem.


  Lejjebb csúszom a széken. Winston szemüvege még jobban a hátamba mélyed.


  – Tudja valaki, hány óra van? – kérdezi Nazeera, miközben egy nedves szalvétát szorít az arcához. Úgy hangzik, mintha pityeregne.


  Mindannyian ránézünk.


  Senki nem válaszol.


  Mindennap dolgozunk a kárelhárításon, mindannyian a magunk szintjén. Átmenetileg lezártuk a légteret, és a határainkat is. De időre van szükségünk ahhoz, hogy átkutassuk az üzleteket, illegális fegyvereket és robbanószereket keresve; időre van szükségünk, hogy kiszimatoljuk a sorainkba férkőzött patkányokat. Igyekszünk helyreállítani a rendet az érintett üzletekben; igyekszünk tisztességesen eltemetni a halottainkat. Az egyik kórházunkat ért találat elpusztított egy egész intenzív osztályt, és még mindig próbáljuk helyreállítani a tűz okozta károkat.


  Az utóbbi napok mindenki számára kemények voltak.


  Megint megrezzen a személyi hívóm, megmozdul az asztalon. Újabb rezzenés. Aztán még kettő. Mind a négyen ránézünk.


  Felemelem a személyi hívót.


  


  Nem tudom, hogy ez igaz-e, de ha igen, csak szerettem volna, ha tudod, hogy egyszer elsétáltál mellettem, és én majdnem elájultam


  A valóságban még lélegzetelállítóbb vagy


  Alig tudtam elhinni, az egész családom azt hitte, szívrohamom van


  Tényleg nagyon remélem, hogy ez igaz, kérlek, válaszolj


  


  Mi a franc?


  Amikor újra elolvasom az üzeneteket, még jobban elmélyülnek a homlokomon a ráncok, de a személyi hívó megint megrezzen a kezemben.


  Újabb üzenet, ezúttal egy másik számról.


  


  James Alexander Anderson


  


  Rezzenés.


  


  Annyival dögösebb vagy, mint a bátyád


  


  Rezzenés.


  


  Hosszú a lista, hogy mi mindent tehetnél velem azzal a szájjal, de amit én akarok tenni a…


  


  Lecsapom a személyi hívót az asztalra, a csattanás kisebb robbanásként hat a néma csöndben. Ez a kis közjáték olyan fülsértő, hogy Nazeera szemmel láthatóan megdermed, míg Winston feljajdul, és a fülére szorítja a tenyerét, mint egy gyerek. Kenji gyűjt annyi erőt, hogy rosszallóan rám nézzen, de amikor megpillantja az arcomat, kihúzza magát a széken.


  – Mi az? – kérdezi, és úgy fest, mint aki egy szempillantás alatt riadókészültségbe kerülhet, ahogyan egész reggel. – Mi történt?


  Megrázom a fejemet, még mindig meg vagyok döbbenve, miközben a személyi hívóm megállás nélkül rezeg az asztalon.


  Fogalmam sincs, mi folyik itt.


  A vonalat elvileg digitálisan titkosították. A legmagasabb szintű biztonsági védelemben részesül. Nem tudom, kik ezek az emberek. Nem tudom, hogy léphetnek velem kapcsolatba. A legutóbbi üzenetet még be sem fejeztem, de eleget láttam belőle ahhoz, hogy tudjam, biztosan nem ismétlem meg hangosan ezt a baromságot.


  Hirtelen teljesen magamhoz térek.


  A gond az, hogy a személyi hívóm nem hagyja abba a rezgést, újra és újra hírt ad magáról a szoba csendjében.


  És ettől visszazökkenek a valóságba.


  – Tesó! – Kenji feszülten felém biccent. – Komolyan kérdezem. Mi történik? Ki üzenget neked?


  – Nem tudom – vallom be.


  Felemelem a szerkezetet, mintha egy gránát lenne, és egy újabb, gyors pillantást vetek a kijelzőre.


  


  A falnak szegezve.


  Egy asztalon.


  A zuhanyzóban.


  Megkötözve…


  


  – Jóságos ég! – motyogom, és újra lecsapom a személyi hívót az asztalra, képernyővel lefelé.


  – Nem tudod? – kérdez vissza Kenji a homlokát ráncolva. – Hogy érted azt, hogy nem tudod?


  Ebben a pillanatban kivágódik a bejárati ajtó, így nincs esélyem válaszolni.


  Mindannyian riadtan felülünk a széken.


  Lenémítom a személyi hívót, és belecsúsztatom a szabadidőnadrágom cipzáros zsebébe, mintha börtönbe zárnám. Adok neki lehetőséget, hogy végiggondolja, mit tett.


  Egy pillanatra csend borul a szobára.


  – Helló? – Adam hangja hallatszik a bejárat felől. – Hol vagytok, srácok? Hoztunk reggelit.


  Kenji illetlen hangot hallat.


  – Reggelit – motyogja, és lehunyja a szemét. Hátradől a széken, és a szívére szorítja a kezét.


  – Helló! – kiáltja újra Adam; a hangja egyre erőteljesebb, ahogy közeledik. – Miért van itt ilyen nagy csönd…


  Amikor belép az étkezőbe, és mind a négyen lassan felé fordulunk, hirtelen megtorpan.


  – Hűha! – állapítja meg a bátyám.


  MÁSODIK FEJEZET


  Adam úgy áll a ház kellős közepén, mint egy felkiáltójel, a kezében néhány ígéretesnek látszó, enyhén gőzölgő papírzacskóval. Figyelem, ahogy végignéz rajtunk: Nazeera kába és zilált, egy halom nedves szalvéta veszi körül; Kenji ernyedt és elcsigázott, a haja oldalra lapul; Winston, akin nincs szemüveg, arccal az asztalon fekszik.


  És aztán itt vagyok én: elrojtosodott idegek, összetört szív, frissen elveszített ártatlanság.


  Ha-ha.


  Aznap veszítettem el az ártatlanságomat, amikor egy porcelánbaba betoppant az életembe, és elvágta a torkomat az apró porcelánkezével. Akkor csesződtem el.


  Ökölbe szorítom, majd ellazítom a kezemet, ideges vagyok, és a tojás, pirítós és sült hús ismerős illata szétárad a szobában, hogy köszöntsön bennünket.


  Winston enyhén felemeli a fejét.


  – Jóságos ég! – mondja, és úgy hangzik, mintha sírna. – Szeretlek, Adam!


  – Én jobban szeretem – csatlakozik Kenji, aki továbbra is a szívére szorítja a kezét.


  – Én szeretem a legjobban – jelentem ki.


  – Nős ember – jegyzi meg Nazeera.


  – A bátyám – mutatok rá.


  – A hősöm – teszi hozzá Winston az asztalon fekve.


  – Aliánál is van még néhány zacskó – szólal meg Adam, és szemmel láthatóan igyekszik visszafojtani a nevetését. – Ő és a gyerekek… Ó…


  Összemosódó mozdulatok homályos zűrzavara támad, ahogy Roman és Gigi artikulálatlan kiáltások közepette beviharzanak a házba, visszapattannak a kanapékról és kisasztalokról, majd rávetik magukat az aktuális kedvencükre. Gigi egy nagy ugrással az ölemben landol, miközben azt kiáltja: JAMMY!, míg Roman nekiront Kenjinek, majd felkapaszkodik az ölébe, és gondolkodás nélkül az orra elé dug egy játék dínót. Mindeközben Nazeera és Winston felülnek a székükön, és karba teszik a kezüket, mire Adam előadja a szokásos hazugságát:


  – Nem tudom, hogy döntik el, kit ölelnek meg először – jegyzi meg, és megköszörüli a torkát. – Mindannyiótokat annyira szeretik, hogy soha nem tudnak dönteni. Úgy hiszem, azzal kezdik, aki a legközelebb van, és az igazat megvallva, Gigi épp az imént említette, milyen izgatott, hogy láthatja Nazeerát, nem igaz? Idefelé jövet. – Adam odafordul a feleségéhez, Aliához, hogy támogassa meg a hazugságát, és Alia megáll mellette néhány újabb papírzacskóval a kezében; feszülten mosolyog a jelenet láttán.


  – Ó, igen – jegyzi meg sietve, miközben hevesen bólogat, és elkerekedett szemmel méregeti a gyerekeit. – És Roman is folyton arról beszél, mennyire szereti Winston bácsit, ugye, Roman?


  – EZ EGY DÍNÓ! – szólal meg Roman, és Kenji arcába nyomja a játékot.


  Kenji összehúzza a szemét, és a lehető leghátrább dől a széken.


  – Oké, kölyök, én is szeretlek. De azért nem lenne szabad fel-le rohangálnod, és kiszúrnod az emberek szemét. – Azzal óvatosan eltolja maga elől a dinoszauruszt. – Legalábbis ahhoz még nőnöd kell egy kicsit.


  – Mi van a zacskókban? – veti közbe Winston, aki órák óta nem látszott ilyen élettel telinek.


  Hátrahőkölök, ahogy felül a széken; alig ismerem meg szemüveg nélkül.


  – És hány óra van? – teszi hozzá.


  – Korán van – feleli Nazeera a szemét dörzsölgetve. – Nagyon, nagyon korán.


  – Már majdnem dél van – jelenti be Alia, és igyekszik visszanyelni a mosolygást. Adammel együtt elkezdik kipakolni az ételeket – egy ellenállhatatlan válogatást a Gofri gofrizója jellegzetes kínálatából.


  – DÉL! – ismétli meg Roman, és a levegőbe lendíti a dinoszauruszt.


  Mindeközben Gigi az arcomat markolássza, vicces alakzatokba rendezi a vonásaimat. Ennek soha nem tudok ellenállni. Elolvadok a kezei alatt.


  – Mi a szar? – kérdezi meglepve Kenji, aztán amikor megpillantja Alia figyelmeztető arcát, sietve hozzáteszi: – Úgy értem, a szarvas rúgja meg!


  – Ugyan már, ember… – Adam rosszalló pillantást vet rá.


  Kenji túl későn fogja be Roman fülét.


  – Bocs, tesó.


  – BOCS, TESÓ! – üvölti Roman, és lerántja a füléről Kenji tenyerét.


  – Kip ma mindenkinek ingyen adja a reggelit. – Alia ravaszul témát vált. A fülé mögé tűr egy hosszú, sötétszőke hajtincset, majd tovább pakolgatja az ételt. – És nem csak ő: vagy egy tucat étterem oszt ingyenételt szerte a városban.


  – Micsoda? – kérdezi Nazeera, és érdeklődve előredől.


  – Az emberek tényleg összetartanak – magyarázza Alia. – Elképesztő energiákat érezni az utcákon.


  – Ez csodálatos – állapítom meg, és megigazítom Gigit az ölemben. Gyümölcsös sampon illatát árasztja. – Igazán ránk fér már valami jó hír.


  Máris érzem, ahogy kezd visszatérni belém az élet.


  A francba is, Gigit tartani olyan, mint egy dopaminlöket. Egy kisgyerek, aki összecsípi az orrodat, csodát tesz, megváltoztatja a nézőpontodat. Gigi végül megunja az arcom gyötrését, és puszit nyomok a sötét, selymes hajára, miközben valami új szórakozást keresve a hátam mögé nyúl, a karja megfeszül, hogy elérjen valamit, amit nem látok. Hátrapillantok, és megállapítom, hogy Winston szemüvegét akarja megszerezni, ami még mindig a székem támlájába akadva fityeg.


  Megfogom, és odaadom neki.


  Gigi lelkesen felsikolt, majd cinkosan az enyémhez szorítja a homlokát, és felveszi a szemüveget.


  A testemet fogva tartó feszültség enyhül valamelyest, ahogy megadom magam a mosolygásnak. Megkönnyebbülés, amikor az embernek újra és újra az eszébe juttatják, hogy minden nagy csatát az ilyen apró pillanatokért vívunk, amilyen ez is.


  – Jammy – suttogja, és belenyomja az arcomba a mutatóujját. – Jammy, nézd!


  Nézem.


  Kétéves korában kezdett el Jammynek szólítani. Soha nem tudta rendesen kimondani azt, hogy James, de amikor megtanulta a dzsem szót, az éles kis esze azonnal összefüggést látott, és új mintázatokat teremtett. Egyszer, amikor az utolsó kanál dzsemet is felfaltuk egy üvegből, azt mondtam: „ó, jaj, most nem maradt dzsemmink!”, annyira kacagott, hogy kis híján elhányta magát. Azóta csak így hív. És néha még Roman is így szólít.


  – Tetszik a szemüvegem? – kérdezi Gigi.


  – A te szemüveged? – kérdezem, és felvonom a szemöldökömet. – Eddig nem is vettem észre, hogy van szemüveged.


  A kislány összeszorítja a száját, nehogy nevetni kezdjen. Lelkesen bólogat.


  – Hűha! – állapítom meg túlzó lelkesedéssel. Szándékosan megemelem a hangomat, hogy mindenki hallja. – Imádom az új szemüvegedet, Gigi. Kicsit emlékeztet Winston szemüvegére, bár a tiéd menőbb. Ráadásul neked sokkal jobban áll.


  Gigi kuncogni kezd, majd a számra szorítja a tenyerét, hogy elhallgattasson. Tisztában van vele, hogy más tulajdonát bitorolja, és azzal is tisztában van, hogy le fog bukni, de jelen pillanatban csak az érdekli, hogy elnémítsa a besúgót.


  Imádom.


  Winston azonnal megszólal.


  – Hé! – kiáltja. Majdnem feláll a székről. – Hogyan… Az az én szemüvegem? – kérdezi, és megtapogatja az arcát. – Hogy kerül hozzád a szemüvegem?


  Gigi kacagni kezd.


  – Add vissza a szemüvegemet, Gigi.


  – Nem! – rikoltja az unokahúgom nevetve.


  – Komolyan beszélek, Gigi. – Winston most már tényleg feláll. – Szükségem van a szemüvegemre. Már mindenhol kerestem. Nehezen látok a szemüvegem nélkül…


  – NEM! – Gigi a nyakamba temeti az arcát, egész testében reszket a nevetéstől.


  – Összemaszatolod a lencsét! – kiáltja Winston.


  – Ne aggódj! – suttogom Gigi fülébe. – Nem hagyom, hogy elvegye a szemüvegedet.


  A kislány lelkesen felsikolt.


  – Ez nem vicces! – tiltakozik Winston.


  – Ugyan, tesó – szólal meg Adam, rám néz, és a fejét csóválja. – Miért kell neked mindig…


  – ÉN IS AKAROK SZEMÜVEGET! – jelenti ki Roman, és ledobja a dinoszauruszt a földre. – ANYA! NEKEM MIÉRT NINCS SZEMÜVEGEM?


  – Roman! – szól Alia. – Neked van egy dinoszauruszod…


  – NEM AKAROK DINOSZAURUSZT! – kiáltja az unokaöcsém.


  – Roman…


  – Gigi! – mondja Adam a „csitító apuka” hangján. – Kedves lenne tőled, ha megengednéd, hogy Roman is játszhasson egy kicsit a szemüveggel…


  – Nem, nem játszhat vele! – veti közbe dühösen Winston. – Nem játék!


  Roman sírva fakad.


  Megdermedek a hangra, a végtagjaim megbénulnak, ahogy a testemet elárasztja az adrenalin.


  – JÁTSZANI AKAROK VELE…


  Harcolj vagy menekülj.


  Harcolj vagy menekülj.


  Próbálom kizárni a külvilágot.


  – Ez egy egészségügyi segédeszköz – magyarázza Winston. – Szükségem van rá, hogy lássak!


  Roman most már csak nyüszög, és Adam nyugtalan pillantást vet rám, mellyel egyrészt azt sugallja, hogy „ezt megérdemelted, seggfej!”, másrészt azt, hogy „azért jól vagy, seggfej?”, majd gyorsan felemeli a fiát Kenji öléből. Roman kezd megnyugodni, nekem pedig sikerül levegőhöz jutnom.


  – Én szereztem meg először! – kiáltja Gigi. – Ez az én különleges szemüvegem!


  – Talán ajánlhatnánk Romannek valami mást, amivel játszhat – javaslom a jelenlévőknek, legyűrve a maradék feszültséget. Aztán odafordulok az unokaöcsémhez: – Roman! Mit szólnál Winston bácsi pénztárcájához? Szerintem jobban tetszene. Vannak benne titkos zsebek.


  Gigi megdermed az ölemben, majd meglepve odafordul hozzám.


  – Szeretem a titkos zsebeket – suttogja.


  – Ez csak figyelemelterelő hadművelet – suttogom vissza. – Semmi esély rá, hogy Winston odaadja a tárcáját.


  Gigi hátradől, és alaposan szemügyre vesz, a szeme elkerekedik a csodálattól.


  – Te! – vakkantja Winston, és rám szegezi a mutatóujját.


  – Én?


  – Igen, te. Tedd szabaddá magad! – közli Winston. – Később kicsinállak.


  – Mit követtem el?


  – Pontosan tudod, hogy mit.


  – NE! – kiáltja Gigi, és szorosan hozzám bújik. – Ne öld meg JAMMYT…


  – Gyors lesz – nyugtatja meg Winston. – Megígérem. Még csak hiányozni sem fog.


  – NE!


  – Apa! Mi az a pénztárca? – kérdezi Roman, miközben Adam ingét rángatja, a tekintete köztem és Winston között ugrál. – Akarom! Megkaphatom?


  Adam felsóhajt, és lehunyja a szemét.


  Olyan keményen igyekszem megőrizni a komolyságomat, hogy gyakorlatilag sírok.


  Roman, aki nincs megelégedve az események alakulásával, most fészkelődni kezd az apja karjában, ki akar szabadulni. Abban a pillanatban, ahogy a lába a padlóra ér, bemászik az asztal alá, megkaparintja a dinoszauruszát, és bemenekül a szomszédos nappaliba, ahol elkezdi megmászni a kanapét azzal az eltökélt szándékkal, hogy szívbajt hozzon a szüleire.


  – Nem szaladgálunk a kanapén! – kiáltja Adam, és tétován Roman felé lép.


  – Levette a cipőjét? – Kenji rémülten végignéz rajtunk. – Kérlek, mondjátok meg neki, hogy vegye le a cipőjét…


  Alia ideges pillantást vet rá, majd elrohan a fia után.


  Kenji rám szegezi a dühödt tekintetét.


  – Mi van? – bököm ki ártatlanul.


  – Pontosan tudtad, mit csinálsz – szól Adam, és rám mutat Roman egyik sportcipőjével. – Te vagy a felbujtó…


  – Felbujtó vagy! – kiáltja Winston.


  – Rendben. Senki nem kapja meg azt a szemüveget – közli Alia, és iderohan hozzám. Az egyik kezében Roman másik cipőjét szorongatja, a szeme résnyire szűkül. – James bácsi visszaadja szépen Winston bácsi szemüvegét. Most – közli, és kinyújtja felém a kezét.


  Hátradőlök, és elkerekedett szemmel meglepetést színlelek.


  – Winston bácsi szemüvegét? Azt hittem, Gigié.


  – James! – szól Alia figyelmeztető hangon.


  – Jó, rendben, csapatmegbeszélés. – Elfordulok, és odahajolok Gigihez. – Mit gondolsz? Visszaadjuk Winston bácsi szemüvegét?


  – Ne! – közli dacosan Gigi.


  Felpillantok Aliára.


  – Bocs, de Gigi azt mondja, nem.


  Alia döbbenten mered rám – aztán úgy, mint aki mindjárt felpofoz.


  Amikor megismerkedtem Aliával, olyan félénk volt, hogy alig nézett a szemembe; évekig szinte fájdalmasan szégyenlős maradt. És most úgy fest, mint aki azon morfondírozik, hogy tenyérrel vagy kézfejjel üssön-e meg.


  Megköszörülöm a torkomat, és visszafordulok Gigihez.


  – Oké, úgy tűnik, az ellenfél nem fogadja el a visszautasítást. Elő kell állnunk valami kompromisszumos javaslattal.


  Gigi borúsan ráncolja a homlokát, és elgondolkodik.


  – Íme, a javaslatom: azt mondom, tartsunk egy kis szünetet a játékban. Éhes vagyok, és a reggeli már az asztalon vár, szóval ez számomra remek időzítés, és neked nem kell részt venned az átadásban, így kevésbé tűnik megadásnak a dolog. Ha odaadod a szemüveget, én visszaadom Winston bácsinak, és aztán te meg én később újra összeülhetünk, hogy értékeljük a helyzetet, és megbeszéljük a további lépéseket.


  Gigi igyekszik megemészteni a hallottakat, felvont szemöldökkel mérlegeli a javaslatomat. Hat felnőtt figyeli visszafojtott lélegzettel, Winston gyakorlatilag térdelve, miközben Roman sötét feje előbukkan a kanapé mögül, az egyszemű, műanyag T-rex arca mellette figyel.


  Néhány pillanatnyi feszült csend után Gigi színpadiasan felsóhajt, majd elernyed a karomban, és ebből a sóhajból kihallom a foszlányait annak, hogy ki is ő valójában; a foszlányait annak, hogy kivé válhat. Nem tiltakozik, amikor óvatosan leveszem róla a szemüveget, aztán a mellkasomra hajtja a fejét, miközben átnyújtom Aliának, aki azonnal továbbadja Winstonnak, hogy ő diadalittasan feltehesse az orrára.


  Ám a diadal rövid életűnek bizonyul.


  – Undorító – jegyzi meg habozva. Aztán leveszi a szemüveget, és törölgetni kezdi az ingével.


  Roman felüvölt, majd kilövi magát a kanapéról, csak kis híján sikerül megúsznia egy utat a sürgősségi osztályra, mielőtt odarohanna a játéktárolóhoz, amit Winston és Kenji szerzett be a gyerekek számára. Tompa puffanás hallatszik, ahogy kiüríti a padlóra, és a színpompás tartalma szétterül a szőnyegen.


  Eközben Gigi elcsendesedik az ölemben.


  Elkedvetlenedett.


  – Ne aggódj! – suttogom. – Winston bácsi hálószobája fent van az emeleten. Mindenféle menő cuccokat tart ott…


  – Hagyd abba! – kiáltja Adam.


  Úgy teszek, mintha becipzároznám a számat, majd lopva Gigire pillantok, mintha mi ketten harcolnánk az egész világ ellen. A kislány tekintete felragyog, ahogy rám néz, csillog a barna szeme, és miután megbizonyosodtam róla, hogy a mosolya nem fakul, kihasználom az alkalmat, hogy letegyem a földre.


  – Reggeliztél már? – kérdezem tőle.


  Gigi bólint.


  – Nincs kedved játszani Romannel, amíg az unalmas felnőttek megreggeliznek?


  Gigi újra bólint.


  – Oké. Szólj, ha meggondolod magad!


  Amikor végül visszafordulok a terített asztal felé, csak annyi időm marad, hogy észleljem a változást a levegőben, mielőtt mind az öten elkezdenek műanyag kanállal dobálni.


  – Hé! Mi a franc… Aú! – kiáltom, és megpróbálok kitérni a csapások elől.


  – A FRANC CSÚNYA SZÓ! – kiáltja Roman a szoba túlsó feléről. – ANYA! A FRANC CSÚNYA SZÓ…


  Gigi a bátyja szájára tapasztja a tenyerét.


  Roman felrikolt, és elrántja a fejét.


  – IDŐKÉRÉS JAMES BÁCSINAK! – kiáltja. – IDŐKÉRÉS JAMMYNEK…


  Gigi lebirkózza a földre.


  – Látjátok ezt? – fordulok a társaságunkhoz, és Gigire mutatok, ahogy eltolom magam az asztaltól. – Ez a hűség. Ti mind csak féltékenyek vagytok…


  Ezúttal műanyag villák záporoznak rám.


  – Aú… Oké, ez nem menő – jegyzem meg, és igyekszem elhajolni az evőeszközök elől. – Ez szükségtelen erőszak. A villák élesebbek, mint hinnétek…


  – Híreket kaptunk Warnertől – szólal meg hirtelen Nazeera, és a levegőbe emeli a személyi hívóját.


  HARMADIK FEJEZET


  Egyszerre mindenki felkapja a fejét.


  Roman üvölt valamit a háttérben, majd maga alá gyűr egy díszpárnát, de alig hallom. Úgy érzem, mintha kicsit megsüketültem volna. Ha új híreket kaptunk Warnertől, az azt jelenti, hogy talán megtudhatok valamit Rosabelle-ről, és hirtelen kővé dermedek, az arcomra fagy a mosoly.


  Basszus.


  Nazeera átfutja az üzenetet.


  – Egy óra múlva találkozunk. Kötelező a megjelenés. – Rápillant Adamre és Aliára. – Neked, nyilván, nem. – Aztán Winstonhoz fordul: – És neked sem. Csak nekem, Kenjinek és Jamesnek.


  – És nekem – szólal meg Gigi a szomszéd szobában.


  – Nem vicces – kiáltja vissza az édesanyja.


  – És én, Gigi? – kérdezi Roman a nővérétől, miközben megrántja a ruháját. – Nekem is?


  – Te túl kicsi vagy – közli szárazon a kislány.


  – Nem, NAGY vagyok – erősködik Roman, és dühödten lebiggyed a szája.


  – Mindketten túl kicsik vagytok – kiáltja Adam.


  A szívem hevesen kalapál.


  Úgy érzem, képtelen vagyok megmozdulni.


  – A vérükben van, ember – mondja Kenji csendesen a bátyámnak. – Az Anderson-DNS nem hazudik.


  – Gigi ötéves – közli Adam hevesen. – A srác meg három…


  – Én menni akarok – szól Roman, a feje kibukkan a kanapé mögül. – ELMEHETEK, APA?


  – Nem! – kiáltja Alia és Adam egyszerre.


  Roman lassan visszavonulót fúj. Egymásra néznek a testvérével, pillantásukban a jogfosztottak és kegyetlenül elnyomottak sértettsége lángol. Aztán Roman hangos harci kiáltást hallat, és ráveti magát egy másik díszpárnára.


  Én továbbra is igyekszem megőrizni a nyugalmamat.


  – És hol találkoztok? – kérdezi Winston. – Nem itt, ugye?


  Úgy érzem, mintha sisteregnék, mintha túl sok energia szorult volna a testembe. Mintha el kellene mennem futni. Megmászni egy hegyet. Kiugrani egy repülőgépből.


  Rápillantok Romanre, aki élettelen tárgyakkal birkózik, és hirtelen megértem őt.


  – Nálam találkozunk – feleli Nazeera. Felpillant, és hirtelen Winston helyett Kenji szemébe néz, mire azonnal elfordulnak egymástól. – Warner nem írja, mi lesz a megbeszélés tárgya, de azt hiszem, ezt mindannyian sejthetjük.


  – Nálad – ismétlem, és hirtelen nem kapok levegőt. – Oké. Nálad. Ez azt jelenti… Warner azt mondta… Úgy értem, ő is oda megy?


  – Nem mondta, és nem tudom. – Nazeera lopva összenéz a többiekkel, az arca feszült az együttérzéstől. Vagy a sajnálattól.


  Így vagy úgy, utálom.


  – James! – szólal meg újra.


  Felnézek, teljesen szét vagyok esve.


  – Ha találgatnom kellene – magyarázza Nazeera –, én azt mondanám, hogy nem. – Felsóhajt. – Őszintén megmondom, talán ezen a ponton egészségesebb lenne, ha egyszerűen csak elfogadnád, hogy soha többé nem látod viszont.


  A szavai közvetlenül a pokolba vetnek.


  Öt napja nem láttam Rosabelle-t.


  Legutóbb akkor voltunk eltiltva egymástól, amikor Warner így rendelkezett. Rosabelle valamiféle rendellenes halál állapotában töltött három napot, miközben egy kórházban feküdt. És a korábbi megvonás szintén Warner nevéhez fűződik: Rosabelle majdnem tíz napig volt börtönben, és én még a nevét sem ejthettem ki anélkül, hogy valami büntetéssel kellett volna szembenéznem.


  Ám ezúttal Warnernek semmi köze a távolsághoz.


  Azért nem láttam már öt napja Rosabelle-t, mert ő nem akar látni. Nem akar beszélni velem.


  Még azt sem akarja, hogy a közelébe menjek.


  Görcsösen összeszorul a mellkasom.


  Nem tudom, mi történt. Minden zűrzavaros homályba borul. Ott voltunk abban a raktárházban, már vártak ránk, csapdába csaltak, megtámadtak, elszakítottak bennünket. Megtaláltam Kenjit, és még számos más katonánkat, ahogy fémcellákban lógtak a mennyezetről, és a testüket valamiféle furcsa krioalvásba kényszerítették. Kiszabadítottam Kenjit, és végül visszaverekedtem magam Rosabelle-hez a raktár pokoli labirintusában, de amikor megtaláltam, ő vérben úszott, mert súlyosan megsérült, és amikor letéptem az álarcot a fickóról, aki megtámadta, kiderült, hogy a rég elveszett vőlegénye az.


  Sebastian.


  Még mindig nem tudom, mi a teljes neve. Bárcsak megtartottam volna azt a nyavalyás esküvői meghívót ahelyett, hogy gyújtósnak használom! Csak annyit tudok, hogy most itt van, nemrégiben érkezett a Bárka-szigetről.


  Azt állította, azért jött, hogy hazavigye Rosabelle-t.


  Warner néhány perccel ezután érkezett a helyszínre egy egész csapattal, és parancsot adott az embereinek, hogy vegyék át az irányítást. Eltakarították az egész Sebastian-féle szemetet, Rosabelle-t pedig bevitték a kórházba, és…


  Azóta nem láttam.


  Úgy tűnik, valahol ennek az egész káosznak a közepén Rosabelle megállapodást kötött Warnerrel: azt mondta, megad neki minden információt, amit akar, ha távol tart tőle.


  Nem hittem el.


  Képtelen voltam elhinni.


  De igaz, Warner mondta. Nem az én ötletem volt. Továbbra is úgy gondolom, hogy végzetes hiba érzelmileg kötődnöd hozzá, de amennyire én tudom, Rosabelle jelenleg a védelmünk alatt áll. A továbbiakban semmi eredményt nem hoz, ha arra fecséreljük az időt, hogy elkülönítsünk benneteket egymástól most, hogy kézzelfogható értéket képvisel, és különösen miután egyértelműen kiderült: igazad volt, hogy életben hagytad. De ezeket a feltételeket szabta. Nem büntetni próbállak. Egyszerűen csak betartom az alkunk rám eső részét.


  Én vagyok az alku tárgya.


  Én.


  A Bárka-sziget lakossága és a Regeneráció kiképzett zsoldosai végül megtörték Rosabelle hallgatását, és elárulta a legnagyobb ellenségünk felbecsülhetetlen értékű titkait, nem kért érte cserébe semmi egyebet, csak hogy egyszer és mindenkorra kitörölhessen az életéből.


  Kitépte a kibaszott szívemet.


  Senki nem árulhatja el, melyik kórházba vitték; senki nem mondhatja el, hogy van, vagy mikor engedik ki. Senki sem engedhet a közelébe. Nem tehetek fel róla kérdéseket. Ez most már biztonsági kérdés: hivatalosan megerősített, jogilag védett.


  Az elejtett morzsákból annyit tudtam összerakni, hogy néhány napja kiengedték a kórházból; a körülményekből fakadó bizonyítékok arra utalnak, hogy visszament Nazeera házába, és kétségkívül minden éjszaka ott alszik a hideg padlón.


  És ez a részlet folyamatosan kísért engem.


  Biztos vagyok benne, hogy Nazeera nem bajlódott azzal, hogy vegyen neki egy matracot. Abban a hűtőszekrényben biztosan nincs ennivaló. Nazeera konyhaszekrényében jó, ha van két vizespohár, és nagy valószínűséggel azt is kölcsönkapta. Nincsenek tányérjai. Nincs szemetese. Se evőeszköze. Esetleg néhány műanyag kanál meg három szalvéta, ami megmaradt valami rendelésből.


  Rosabelle lassan éhezni fog.


  Senkinek sem fog eszébe jutni, hogy megetesse vagy megitassa, mert Rosabelle soha nem panaszkodik, és valószínűleg előbb halna meg, mint hogy ingyenételt kérjen. Valószínűleg minden éjjel fázik. Valószínűleg még mindig ugyanazt a vékony kórházi ruhát viseli, amit adtak neki. Valószínűleg nincs semmi mása azon a gyér pipereholmin kívül, amit a kórházban kapott.


  Rosabelle nem kér segítséget.


  És ami még rosszabb, kiválóan meg tud győzni mindenkit arról, hogy valójában golyóálló, így senkinek meg sem fordul a fejében, hogy szüksége lenne valamire. Csak áll egy sarokban, a szó szoros értelmében haldoklik, és mindenki seggfejnek gondolja, amiért olyan csöndes és mogorva. Senki nem foglalkozik vele, hogy evett-e, meleg helyen van-e, biztonságban van-e, vagy vérzik-e. Még abban sem bízom, hogy Nazeerának eszébe jutott adni neki egy takarót. A francba, szerintem még egy pluszpárnája sincs.


  Hangosan kifújom a levegőt, és beletúrok a hajamba.


  Nyilván megpróbáltam ezt megbeszélni Nazeerával, de tilos információt adnia.


  Így szép lassan az őrületbe kergetem magam.


  Nem tehetek semmit, mondta Warner. Lehet, hogy nem értem, miért szabta ezeket a feltételeket, de szándékomban áll betartani őket. Mindenki másnál jobban tudod, hogy a kockázat csillagászati méretű. Két nap alatt többet árult el a Bárka-sziget szintetikus intelligenciával működtetett rendszeréről, mint amit tíz év alatt sikerült kiderítenem. És ezt akarja cserébe. Semmi kapcsolat nem lehet köztetek.


  Semmi kapcsolat.


  Kurvára semmi kapcsolat.


  Ennek számomra annyira nem volt semmi értelme, hogy úgy gondoltam, valaki belenyúlt a fejembe, és kitépte az agyamat.


  – Hé, James! – Kenji az arcomat fürkészi. – Jól vagy?


  – Mi? – Élesen beszívom a levegőt, és felnézek. – Én? Igen. Remekül.


  Kezdetben könnyen el tudtam terelni a figyelmemet – halálra dolgoztam magam a katasztrófa elhárításában. Igyekeztem a lehető legkevesebbet gondolni arra, hogy darabokra hasad a szívem. Ebben jó vagyok; jó vagyok abban, hogy érzelmileg elhatárolódjak bizonyos dolgoktól.


  Folyton ezt csinálom.


  Az igazat megvallva, minden nappal egyre többet hazudtam magamnak; azzal vigasztaltam magam, hogy sok mindent kell feldolgoznia Sebastiannal kapcsolatban, hogy talán csak egy kis térre van szüksége, hogy most mindannyian extra elfoglaltak vagyunk, és valószínűleg ezt nem úgy értette, hogy soha többé nem akar látni, mert miért is akarná így? – és most már mindketten a campuson lakunk, így előbb vagy utóbb úgyis összefutunk, nem igaz? Mintha az a típus lenne, aki kényelmes sétákat tesz, vagy délutánonként beül valahova egy kávéra.


  Eddig még az árnyékát sem láttam.


  Ám most, hogy nagyrészt sikerült eltakarítanunk a romokat, már nincs, ami elvonja a figyelmemet a saját romjaimról. Kezd kicsúszni a kezemből az irányítás. És amikor feltépem a padlódeszkákat, és belesek a gennyedző sebekre, amelyeket a lelkem pincéjébe temettem, úgy érzem, mintha megölnének, újra és újra.


  Összerezzenek, amikor egy apró kéz a lábamhoz ér, a szívem eszeveszetten kalapál. De amikor megpillantom Gigi arcát, automatikusan elmosolyodom. Újra belenyomja az ujjacskáját az arcomba.


  A hamis mosolyom ellágyul.


  – Ööö… Rájöttem, hogy valójában nem is vagyok éhes – közlöm, a hangom olyan vidám, hogy megrémít. – Azt hiszem, inkább előbb lezuhanyozom. – Gyors csókot nyomok az unokahúgom feje búbjára, majd leteszem.


  Ám ő továbbra is csak mered rám.


  Az igazat megvallva, mindenki engem bámul.


  A tekintetük összesített erejéről eszembe jut Rosabelle fürkésző pillantása, és kissé megszédülök.


  Nem, rosszul leszek.


  – De még egy falatot sem ettél – tiltakozik csendesen Alia. A villa ernyedten lóg a kezében. – Biztos nem akarsz harapni valamit, mielőtt elmész?


  Kenji aggodalmasan ráncolja a homlokát.


  – Igen – helyesel. – Ülj csak le. Egyél egy gofrit.


  – Kösz, nem – felelem feszült hangon, és hátrálok egy lépést. Az eszelős mosolyom egyre rosszabb. Érzem, ahogy kicsúszik a talaj a lábam alól. – Jól vagyok. Tényleg.


  – James bácsi! Akarsz játszani a dinoszauruszommal?


  Összerezzenek, és lenézek, majd meglepve megállapítom, hogy Roman a lábam előtt áll. Megdöbbentő, hogy ezeknek a kisgyerekeknek milyen fejlett érzelmi intelligenciája van. Roman a lábamhoz nyomja a műanyag játékot, minden fájdalmas döfés az aggodalom egy-egy kimondatlan szava.


  – Te vagy a kis dínó, én meg a nagy dínó.


  – Ó, dehogynem, az nagyon klassz lenne – felelem, a hangom kísértetiesen elvékonyodik. – Majd szólok az embereimnek, hogy hívják fel a te embereidet, és egyeztetnek egy időpontot, ami megfelel neked, oké? De én akarok lenni a nagy dínó.


  Roman borúsan ráncolja a homlokát. Újra nekiüti a lábamnak a műanyag játékot, ezúttal erősebben.


  – Nem. Én nagy dínó.


  – Ez igazságtalannak tűnik – magyarázom. – Mivel én sokkal nagyobb vagyok nálad.


  – NEM! – kiáltja az unokaöcsém, és magára mutat. – ÉN NAGY DÍNÓ!


  – James! Komolyan. – Adam rám néz. – Jól vagy?


  – Mi? Igen – válaszolom a fejemet rázva. – Persze. De miért bámultok így rám? Minden rendben.


  – Nem vagy jól – jelenti ki Winston, miközben szenvtelenül belevág a villájával egy halom gofriba. – Idegösszeomlásod van.


  – Nincs idegösszeomlása – közli Nazeera, kemény a hangja. Úgy mondja, mintha valami parancs lenne. Mintha azt akarná, hogy igaz legyen.


  – Gigi! – szól Roman, hangosan suttog. Odatotyog a nővéréhez, megfogja a kezét, és azt kérdezi: – Mi ideomlás?


  – Azt jelenti, hogy az agyadnak rossz napja van – suttogja vissza gondolkodás nélkül az unokahúgom.


  – Ó, dehogy nincs idegösszeomlása – erősíti meg Winston, és felszúr a villájára egy falat gofrit. – Én már csak tudom. Nekem folyton az van. – Hátradől a székén, majd nekem szegezi a villáját. – Nézzetek csak rá!


  Mindannyian felém fordulnak, és rám néznek.


  – Elég! – közlöm. – Ne bámuljatok már! Azt mondtam, jól vagyok…


  – Apa? – szól Roman.


  – Igen?


  – Apa!


  – Igen, Roman?


  – Apa, nekem van ideomlásom?


  – Nincs, Roman.


  – És neked van ideomlásod, apa?


  – Egy hajszál választ el tőle.


  – Adam! – veti közbe Alia, és szúrós pillantást vet a férjére.


  – Tudjátok, mit? – kérdezem fennhangon, és a mosolyom feszülten az arcomra kövül. – Azt hiszem, inkább otthon zuhanyozom le. Adok nektek egy kis teret.


  – Nincs szükségünk térre – közli Kenji rezzenéstelen arccal. – Jobb lenne, ha itt maradnál. Ahol szemmel tarthatunk.


  – Mint mondtam, jól vagyok – erősködöm, de már kezd fájni az arcom. – És nekem is jólesne egy kis levegő. Nazeera, nálad találkozunk. Veletek pedig majd később – biccentek Adam és Alia felé. – Kösz a reggelit.


  – James! – próbálkozik újra Kenji, kicsit összetörtnek tűnik. – Ugyan, haver. Mondd, hogy nem a miatt a lány miatt vagy így megzakkanva. Mondd, hogy a lelked mélyén mindig tudtad, hogy kettőtök között nem lehet semmi komoly, hogy ő soha nem fog…


  – Nem! – szakítom félbe, a hangom nyersebb, mint szerettem volna.


  Mindenki hátrahőköl.


  – James… – Adam döbbentnek tűnik.


  – Nézzétek! Nem akarok erről beszélni, jó? – Igyekszem ellágyulni, igyekszem visszavarázsolni a mosolyt az arcomra. – Jól vagyok. Majd később találkozunk.


  Mielőtt elmennék, felnyalábolom a gyerekeket, és mindkettejüket a mellkasomhoz szorítom, amíg sikoltozni nem kezdenek, hogy engedjem el őket. Egészen addig sikerül megőriznem a lélekjelenlétemet, amíg kinyitom a bejárati ajtót, ám ekkor meghallom Nazeera halk hangját…


  – Tényleg nem tudom – mondja, a hangja feszültnek hangzik. – Úgy tűnik, azt mondta Warnernek, hogy még mindig hozzá akar menni ahhoz a fickóhoz.


  Mintha arcul csaptak volna.


  – Mi? – hallom Adam hangját.


  – Tudom, ez borzasztó – suttogja Nazeera. – Csak annyit mondhatok, hogy az információért cserébe azt kérte Warnertől, hogy engedje a fickót az ő felügyelete alá. Azt akarja, hogy Warner visszaengedje őket a Bárka-szigetre. Az esküvőjükre.


  Különös érzés támad a testemben, mintha gitárhúrokból lenne, és túl erősen megpendítették volna.


  – Szegény James – jegyzi meg Alia csendesen.


  – Szegény James? – sziszegi Winston. – Mégis mi a frászt gondolt? Beleszeretni egy kibaszott bérgyilkosba…


  – Várjatok! – mondja Adam. – Várjatok… Ezek szerint mindvégig egy másik fickó menyasszonya volt?


  – Igen – válaszolja Kenji fojtott hangon. – Mármint, eddig is tudtuk, hogy valamiféle kapocs köti ehhez a fickóhoz, de a csaj mindig úgy tüntette fel, mintha nem lenne valóságos…


  Teljesen megbénulok.


  Úgy érzem, mintha valaki más lennék, valahol máshol. Finoman megtántorodom, és megkapaszkodom a kilincsben, halványan felfogom a becsapódás tompa zaját. Mindennek ellenére várok, hátha megtudok még valamit – megacélozom magam egy újabb csapásra –, de a ház hirtelen elcsendesedik. Talán rájöttek, hogy hallgatózom.


  – James? – kiáltja Nazeera bizonytalanul. – Itt vagy még?


  Kirohanok, és becsapom magam után az ajtót.


  NEGYEDIK FEJEZET


  Nem megyek haza.


  Vakon elindulok az utcán az ellenkező irányba, tudom, hogy szükségem van egy kis időre, hogy kitisztuljon a fejem, de csak néhány háztömbnyire jutok, mielőtt rádöbbenek, hogy kell egy fal, aminek nekitámaszkodhatok. Befordulok egy mellékutcába, nekivetem a hátamat egy épületnek, és igyekszem megnyugodni. Érzem a bőrömön a hűvös levegőt, egyszerre kellemes és kellemetlen; a testem képtelen eldönteni, hogy mit akar. Izzadni kezdek, aztán fázom; vészes hányinger kerülget. Téglák nyomódnak a hátamba, a tenyerembe. A déli napsütés kérlelhetetlenül ostoroz odafentről. Beszélgetésfoszlányok és távoli mozgás zaja jut el hozzám, de mintha egy másik világból érkezne. Nyirkos a tenyerem. Reszket a kezem. Úgy érzem, menten kidobom a taccsot.


  Mindenki sajnál.


  Azért sajnálnak, mert úgy gondolják, az, hogy most forog a kés a szívemben, a saját ostoba cselekedeteim elkerülhetetlen következménye: az őrült sorozatgyilkos úgy döntött, hogy a továbbiakban nem vagyok hasznos a számára, szóval kettétört, és továbbállt, micsoda meglepetés!


  Szegény James. Mekkora idióta!


  Fojtogatni kezd a düh.


  Kurvára nem vagyok idióta.


  Nem csak képzeltem a pillanatokat, amelyeket megéltünk Rosabelle-lel. Ott voltam, amikor a falhoz szögezett, és megcsókolta a szívemet. Ott voltam, amikor elszalasztotta az egyetlen esélyét, hogy hazarepülhessen, csak hogy megmentse az életemet. Ott voltam, amikor a karjaimban sírt, amikor elaludt a mellkasomon. Mindenre emlékszem. Minden kibaszott másodpercre.


  Nem akarom, hogy meghalj, ezt mondta nekem.


  Újra és újra.


  Nem akarom, hogy meghalj


  Nem akarom, hogy meghalj


  Tényleg nem akarom, hogy meghalj


  Úgy érzem, hogy túlhevülök.


  El kellene indulnom, de nem bízom a lábamban. Bizonytalan vagyok, és valahogy megbénultam, még mindig szédülök. Fel kell ezt dolgoznom, de nem tudom, hogyan. Folyton hallom a hangját, emlékek köröznek a bordáim között, összeszorítják a tüdőmet.


  Hallgass ide! Ha ezek a katonák számítanak neked, akkor menj el. Ha meg akarod óvni az életüket, menj el. Én igyekszem… Tényleg igyekszem jobb ember lenni, de ha akár csak egyikük is bánt téged, esküszöm, lemészárolom mindet.


  A szívem heves kalapálásba kezd.


  Meg akarlak védeni, ezt mondta.


  Azt akarom, hogy biztonságban légy.


  Nem tudom, mi jár a fejében. Nem tudom, mit csinálhat ebben a pillanatban, vagy miért csinálja. De többet tudok annál, hogy bevegyek valami hülye sztorit arról, hogy talán titokban szerelmes Sebastianba.


  Rettegett tőle.


  Láttam Rosabelle tekintetét, amikor lehúztam a maszkot a fickóról a raktárházban. A nyomorúságos félelem és rémület, ami akkor kiült az arcára, feltehetően egy életre beleégett az elmémbe. Semmi kétségem afelől, hogy ez a Sebastian egy igazi pszichopata. Láttam, hogy mit művelt Rosabelle-lel aznap este; a vére még meleg volt a fickó testén, amikor belenéztem a szemébe.


  Nem láttam benne bűntudatot.


  Nyoma sem volt aggodalomnak.


  Egy olyan férfit láttam, akinek a számára teljesen természetes, hogy bántja Rosabelle-t. Aki valószínűleg korábban is bántotta már. Abban a pillanatban fogalmam sem volt róla, hogy kicsoda. Azt hittem, egy kém; azt gondoltam, hogy be kell vinnünk kihallgatni. Most azt kívánom, bárcsak végeztem volna vele! Bárcsak kitéptem volna a gégéjét, amiért kezet emelt rá!


  És ha igaz, amit Nazeera mondott – hogy Rosabelle-nek az a terve, hogy visszatér a szigetre, és hozzámegy Sebastianhoz…


  Ennek semmi értelme.


  Lehetséges, hogy Rosabelle-nek vissza kell mennie a Bárka-szigetre, hogy megmentse a húgát, vagy hogy lerombolja a rendszert, de biztosan nem azért próbál hazajutni, hogy boldogan éljen, amíg meg nem hal.


  Valami nem stimmel. Rosabelle-nek van valami terve.


  És szándékosan lök el magától.


  Arra kérte az enyéimet, hogy töröljenek ki az életéből; talán ő maga hintette el ezeket a történeteket. Azt akarja, hogy elhiggyem a hazugságot, amit már mindenkivel sikerült elhitetnie: hogy pusztán egy szívtelen gépezet.


  De én ezt nem veszem be.


  Nem bizony.


  Rosabelle végzetes hibája, hogy hajlamos elpusztítani magát azokért az emberekért, akik fontosak a számára. A földbe döngöli saját magát; nem áll meg, amíg nem marad belőle semmi. Már gyerekkorában bérgyilkos lett, csak azért, hogy életben tartsa a kishúgát. Hagyta, hogy a Regeneráció tíz éven át kínozza, hogy néhány falatot adhasson Clarának. Láttam, mire képes, hogy felemelje azt a gépet ott, a reptéren – hogy mi mindent képes elviselni, hogy visszajusson a testvéréhez.


  És ezt adta fel értem.


  Tudta, ha késlekedik azon a kifutón, az egyet jelent azzal, hogy hamarosan elfogják. Tisztában volt vele, hogy akár még ki is végezhetik; és akkor is feladta, hogy én életben maradjak. A karomban zokogott, beborította a vér, golyók lyuggatták a testét.


  Élesen beszívom a levegőt, a mellkasom összeszorul az emléktől.


  Ez nem valami átmeneti ragaszkodás.


  Magasról teszek rá, ha mindenki azt gondolja, hülye vagyok, amiért azt hiszem, hogy valami komoly dolog van kettőnk között. Mert tudom, hogy valami komoly dolog van kettőnk között.


  Ismerem őt.


  A gond az, hogy ő is ismer engem.


  Rosabelle pontosan tudja, hogy megakadályoznám, ha valami ostobaságra készülne. Tudja, hogy én vagyok az egyetlen ember ezen a világon, aki képes lenne közé meg egy kibaszott hadsereg közé állni. Tudja, ha rájövök, hogy szándékosan veszélybe sodorja magát, mert valami kifacsart módon úgy gondolja, hogy így biztonságban leszek…


  Belém hasít egy emlék.


  A világ elhomályosul körülöttem. Cseng a fülem, a zajok elcsendesednek.


  Még mindig nem érted. Az életem árán foglak megvédeni. És ha ez azt jelenti, hogy harcolnom kell veled, akkor megteszem. Ha ez azt jelenti, hogy szenvednem kell a biztonságodért, akkor megteszem.


  A lábam végül megadja magát.


  Lerogyok a földre, a hátamat összekarcolja a tégla. A tenyerembe temetem az arcomat.


  – Basszus! – szólok elkeseredetten.


  Gyerekkorom óta nem éreztem magam ilyen tehetetlennek.

  ÖTÖDIK FEJEZET


  – Azt hittem, meg sem látogatsz Rosa – mondja lágy hangon. – Már kezdtem aggódni.


  A szavai hallatán elfog az undor, bár semmi sem látszik rajtam, amikor belépek a szobába. Egy pillanatra belenézek a katonák szemébe, akik őrt állnak az ajtó előtt, majd amikor becsapódik mögöttem, helyet foglalok a széken, amit a távoli fal mellé tetettem.


  Gondosan ügyelek rá, hogy semmiféle érzelem ne tükröződjön az arcomon.


  Régi álarc ez, olyan, amit életem nagy részében viseltem, és már majdnem elfelejtettem, milyen érzés magamra ölteni.


  Nem túl jó jel.


  Mégis, a mozdulataim összehangoltak és higgadtak. A jobb karom egyáltalán nem remeg, ahogy összekulcsolom a kezemet az ölemben, majd lágyan hátradőlök a széken. Olyan mélyen visszahúzódtam magamba, hogy szinte alig érzem a széket magam alatt. Odabent olyannyira halott vagyok, hogy amikor ránézek Sebastianra, olyan, mintha egy festményt néznék. Az idő ecsetvonásait.


  A hagyományos értelemben mindig jóképűnek számított.


  A sötét hajával és a még sötétebb szemével. Világos bőre rózsás, csaknem kisfiús. Gyerekkorunkban is ugyanilyen volt. Mindig túl gyakran elpirult, a keze nyirkos és puha volt. Már elfelejtettem, mekkora teret foglal el egy helyiségben, hogy fest állva, ülve.


  Sok mindent elfelejtettem.


  Elpuhultam az elmúlt néhány hónapban.


  Hogy van Clara?


  – Sajnálom – szólok csendesen, és olyan, mintha a hangom elkülönülne a testemtől. – Pár napig kórházban voltam. Ez volt a legkorábbi alkalom, amikor fel tudtalak keresni.


  Sebastian oldalra billenti a fejét, úgy méreget.


  Valami megcsillan a szemében, mintha egy érzés lenne, aztán halvány, kék villanás. A válaszom érdeklődést váltott ki odaát, a Bárka-szigeten. Fogalmam sincs, hogy hányan figyelhetnek ebben a pillanatban. Sebastian apja szinte biztosan.


  – Nem volt más választásom, Rosa – mondja Sebastian, és előredől a széken. – Nem hallgattál rám.


  Négy lövés. Az egyik egyenesen áthatolt a combomon, a másik súlyos csontkárosodást okozott a bal karomban. Az egyik kis híján eltalálta a gerincemet.


  Két késszúrás. Mindkettő felszakította a derekamat. Az egyik megsértette a vesémet.


  Bordazúzódások, ütések szerte a testemen, belső vérzés…


  A többire nem is emlékszem.


  Sebastian mindig kiváló katona és kíméletlen ellenfél volt. Soha nem tanúsított kegyelmet. Miután számba vették a sérüléseimet, a gyógyítók meg voltak lepődve, hogy még életben vagyok.


  Persze a valódi probléma az volt, hogy egyáltalán élek.


  Hogy még életben vagyok. És sebezhető.


  Gyenge.


  Hogy van Clara?


  – Tudom – felelem. – Megértem.


  – Az ellenség oldalán harcoltál – mondja sötéten. – És folyamatosan az ő nevét kiáltoztad.


  Szinte észrevétlenül beszívom a levegőt.


  Ennyi, a puszta utalás Jamesre is elegendő ahhoz, hogy egy csapásra odavessen, ahol valójában vagyok. Ez az a veszély, amit James rám hozott. Még most is, amikor halott vagyok, mélyen magamba temetkezve, szinte érzem, ahogy dobog a szívem.


  – Miért kiáltoztad a nevét, Rosa?


  A Sebastian hangjából sugárzó erőszaktól kis híján összerezzenek. Pánik éled bennem, akár egy vihar, bár a tombolása tompa, az üvöltése suttogás.


  James életem legnagyobb tévedése.


  Hat héten át éreztem, ahogy veszélyes módon egyre jobban átengedem magam a melegségének, minden nappal egyre inkább kitettem magam a forróságnak és az érzéseknek. Megengedtem magamnak, hogy akarjak. Megengedtem magamnak, hogy lélegezzek.


  Hogy létezzek.


  Halj meg! – mondom magamnak.


  Halj meg.


  Olyan hevesen belevetem magam a szakadékba, hogy kis híján elveszítem az eszméletemet. Megrebben a szemhéjam. Ökölbe szorítom a kezemet.


  Sebastian néz. Klaus néz.


  Ellazítom a kezemet.


  – Azt akartam, hogy azt higgye, félek – felelem lágy hangon. A hangom olyan nyugodt, hogy másnak hat. – Egyszerű, hatásos technika.


  Sebastian arcán átsuhan a bizonytalanság árnya. Egy fokkal enyhül a feszültség a testében, de ez még közel sem elég.


  Ez veszélyes játék.


  Réges-rég volt olyan időszak, amikor azt hittem, Sebastian gyengéd. Gyerekként félénk és visszahúzódó volt; mindig olyan csendesen beszélt hozzám. Folyton a sarkamban volt, mindennel egyetértett, amit mondtam, és fülig elpirult, ha csak felé néztem.
OEBPS/Images/image00036.jpeg





OEBPS/Images/image00035.jpeg
Tahereh Mafi

=~ AEAN
NE MARASZTAL!

GABO










OEBPS/Images/image00037.jpeg





OEBPS/Images/cover00038.jpeg





